19-02-2019

I medfør af § 37 stk. 1 i Forretningsordenen for Inatsisartut fremsætter jeg følgende spørgsmål til Naalakkersuisut.

**Spørgsmål til Naalakkersuisut:**

**1. I sit svar på spørgsmål 004/2019 skriver Naalakkersuisut, at Pinngortitaleriffik bevidst ikke modtager støtte fra organisationer, der driver aktive holdningskampagner. Med baggrund i dette svar ønskes en redegørelse for det samarbejde mellem Pinngortitaleriffik og Zoological Society of London, der blandt andet beskrives på KNR.gl den 14. februar 2019? I svaret bedes Naalakkersuisut forholde sig til om Zoological Society of London er en interesseorganisation, der driver aktive holdningskampagner, og dette bedes grundigt begrundet.

2. Er det Naalakkersuisuts opfattelse, at spillet ”Tricky Trawling” er udviklet med henblik på at fremme en bestemt holdning (i dette tilfælde bæredygtigt fiskeri)?**

**(**Medlem af Inatsisartut Steen Lynge, Demokraterne)

**Begrundelse**I sit svar på spørgsmål nummer 004/2019 skriver Naalakkersuisut følgende:

*”Pinngortitaleriffik modtager bevidst ikke støtte fra organisationer, der driver aktive holdningskampagner (WWF, Greenpeace etc.), ligesom uopfordrede tilbud fra sådanne afslås.”*

Zoological Society of London er efter min opfattelse en interesseorganisation, der driver aktive holdningskampagner. Zoological Society of London og Pinngortitaleriffik har sammen udgivet et spil om bæredygtigt fiskeri i Grønland. Dette spil er efter min bedste overbevisning udviklet med henblik på at fremme en bestemt holdning, og er altså en aktiv holdningskampagne, der har til formål at fremme bæredygtigt fiskeri. Formålet i projektet er i sig selv udmærket, for alle er vel enige i at vores resurser skal forvaltes bæredygtigt, men det er i princippet problematisk, at Selvstyret samarbejder med en interesseorganisation i en bestemt sag, blot fordi Naalakkersuisut er enige i formålet. Men hvornår vil Naalakkersuisut så ikke samarbejde med samme organisation? Det virker ikke troværdigt.

Derfor undrer det mig, at Naalakkersuisut så sent som i begyndelsen af 2019 i sit svar til mig har sagt, at Pinngortitaleriffik bevidst ikke modtager støtte fra organisationer som Zoological Society of London.

Jeg ser frem til at få svar på mine spørgsmål i løbet af ti arbejdsdage.